Document ID: 32004D0851

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Δεκεμβρίου 2004
για την τρίτη τροποποίηση της απόφασης 2004/122/ΕΚ για τη λήψη συγκεκριμένων προστατευτικών μέτρων σχετικά με τη γρίπη των ορνίθων σε πολλές ασιατικές χώρες
[κοινοποιηθείσα υπό τον αριθμό Ε(2004) 4775]
(Κείμενο που παρουσιάζει ενδιαφέρον για τον ΕΟΧ)
(2004/851/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 6,
Εκτιμώντας τα ακόλουθα:
(1)
Με την απόφαση 2004/122/ΕΚ (3) η Επιτροπή έλαβε μέτρα προστασίας όσον αφορά τη γρίπη των ορνίθων σε πολλές ασιατικές χώρες, όπως στην Καμπότζη, την Ινδονησία, την Ιαπωνία, το Λάος, το Πακιστάν, τη Λαϊκή Δημοκρατία της Κίνας, συμπεριλαμβανομένων της επικράτειας του Χονγκ Κονγκ, της Νότιας Κορέας, της Ταϊλάνδης και του Βιετνάμ.
(2)
Στις 19 Αυγούστου 2004, η Μαλαισία ανακοίνωσε την εκδήλωση εστίας της γρίπης των ορνίθων και κατά συνέπεια η Επιτροπή εξέδωσε την απόφαση 2004/606/ΕΚ για τη δεύτερη τροποποίηση της απόφασης 2004/122/ΕΚ ώστε τα μέτρα προστασίας να εφαρμοστούν και για τη Μαλαισία.
(3)
Δεδομένης της κατάστασης της νόσου στις περισσότερες χώρες της περιοχής, ιδίως όσον αφορά τις συνεχείς εστίες γρίπης των ορνίθων στη Μαλαισία, στην Ταϊλάνδη, στο Βιετνάμ, στη Λαϊκή Δημοκρατία της Κίνας και στην Ινδονησία είναι αναγκαία η παράταση των μέτρων προστασίας.
(4)
Προς το παρόν, ορισμένες από τις προαναφερόμενες χώρες δεν έχουν αναφέρει άλλες εστίες και κατά συνέπεια η κατάστασή τους όσον αφορά τη γρίπη των ορνίθων θα επανεξεταστεί πριν από το Δεκέμβριο του 2004.
(5)
Η δυτική χερσόνησος της Μαλαισίας αναφέρεται στην απόφαση 94/85/ΕΚ της Επιτροπής (4) και είναι επομένως αναγκαίος ο περιορισμός της εισαγωγής επιτραπέζιων αυγών, ακατέργαστων πτερών, πρώτων υλών για τροφές ζώων συντροφιάς και ακατέργαστου υλικού ζωοτροφών που περιλαμβάνουν οποιοδήποτε τμήμα πουλερικών από την περιοχή αυτή της Μαλαισίας.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2004/122/ΕΚ τροποποιείται ως ακολούθως:
1)
Στο άρθρο 3, μετά τις λέξεις «Νότια Κορέα» προστίθενται οι λέξεις «και Μαλαισία».
2)
Στο άρθρο 7, η ημερομηνία «15 Δεκεμβρίου 2004» αντικαθίσταται από την ημερομηνία «31 Μαρτίου 2005».
Άρθρο 2
Τα κράτη μέλη τροποποιούν τα μέτρα που εφαρμόζουν στις εισαγωγές έτσι ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως περί αυτού την Επιτροπή.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 14 Δεκεμβρίου 2004.

Labels: 3
0
18
6